  Майя Бывальцева Удмуртиысь Суредан устолыкъя элькун музей кык адӟытонъёссэ удмурт кылэ берыктӥз. Со Андрей Костылевлэн «Удмуртпогода» но «Исконное русское» ӵектос улсын алигес усьтэм «Природа вещей» возьматонъёс. Туннэ, 22-тӥ гудырикошконэ, музейысь ӧнерчиос журналистъёслы выль ужан амалъёссы но чакланъёссы сярысь веразы. Кемалась ӧвӧл, милям удмурт сообщество, шуом, кылдӥз, кудӥз милям адӟытонъёсамы но ужрадъёсамы мыло-кыдо ветлэ. Ми малпамы, ми Суредан устолыкъя удмурт элькун музей бере, экскурсиосты удмурт кылын нуон туж шонер луоз Вера Вахрушева, Суредан устолыкъя удмурт элькун музейлэн кивалтӥсезКутскизы «Удмуртпогода» адӟытон бордысен. Кызьы валэктӥз музейлэн кивалтӥсез, сое удмурт кылэ берыктыны ачиз нимыз куриз кадь. Со сяна, Андрей Костылев вордӥськемын Кез ёросысь Кузьма гуртын, соин ик солэн ужъёсаз удмуртъёслэн дунневаланзы шӧдӥське, пусъёссы, буёлъёссы пумисько. Соин ик удмурт кылын нырысетӥ экскурсиез ортчытон понна ӵапак та адӟытон быръемын вал. Ватсалом, со та арня пумозь гинэ ужалоз на. Суредан устолыкъя музейын удмурт кылын экскурсиос нуо 5 фото Куарусёнысен удмурт кылын экскурсиосты нуозы «Исконно русское» ӵектос улсын радъяськись адӟытонын, пумен ватсаськозы ялан ужасьёсыз. Вера Вахрушевалэн кылъёсызъя, азьвылгес адӟытонъёсы поттэм ужъёслэсь нимъёссэс ӟуч но удмурт кылын гожтылӥзы, али таӵе амалэз выльысь берыктозы. Со удмуртъёслы гинэ ӧвӧл, ӟучьёслы но тунсыко луыны кулэ. Удмурт экскурсиос, гожтэмъёс удмурт кылэз дышетӥсьёслы, вераськон кылзэс волятыны тыршисьёслы туж пайдаё луозы, лыдъя музейлэн кивалтӥсез. Ми малпаськомы, удмурт кылын экскурсиосты нуыны быгатӥсь ӧнерчимы одӥг гинэ уз луы шуыса, соин ик таӵе юрттӥськет ӵектыны луонлыкъёсмы будозы Вера Вахрушева, Суредан устолыкъя удмурт элькун музейлэн кивалтӥсезНош али суредан устолык сярысь удмурт кылын кылзӥськыны мылкыд карисьёсты пумита музейысь экскурсиосты радъянъя ёзэтлэн кивалтӥсез Ольга Бикузина. Мон нуисько на «Нуныкай» центрез (кык кылын вераськись нылпиос понна – ред.) <…> Вот отын удмурт кылын рос-прос нылпиос верасько, соин ик потэ вал возьматэм, что мукет ӧнеръёсын но, мукет интыосын но кылыны луэ удмурт кылэз Ольга Бикузина, Суредан устолыкъя удмурт элькун музейысь ёзэтлэн кивалтӥсезКотькуд удысын аспӧртэмлыко нимкылъёс (терминъёс) пумиськыло, куд-огзэ чылкыт удмурт кылын вераны но шуак уд быгаты. Но Ольга Бикузиналэн верамезъя, со трос сыӵе кылъёсты кутыны уг но тыршы. Та ӧрен али гинэ вырын кутски, соин ик мыным шуг-секытъёс кылдо. Но мукет ласянь, мон сое ваньзэ верасько адямиослы, удмурт адямиослы, ӵемысь со гуртысь адямиос, соин ик соослы туж ик терминъёс но кулэ ӧвӧл. Соослы вераны кулэ, мар сярысь та суред. Соиз ласянь мыным капчигес, мон терминъёсын быгатӥсько вераськытэк, сое мукет сямен, мукет кылын но валэктыны быгато Ольга Бикузина, Суредан устолыкъя удмурт элькун музейысь ёзэтлэн кивалтӥсезУдмурт кылын экскурсиосты кылзыны группаен но, оген но лыктыны яра. Умойгес луоз азьвыл ик вазиськыны. Вань-а удмурт кылын экскурсиос Ижкарысь мукет музейёсын, Вера Вахрушева вераны шугъяськиз. Соос нырысетӥосыз, оло. «Ужъюлтошъёсмы – Кузебай Герд нимо йӧскалык музей но Удмурт Элькунысь мукет музейёс – таӵе ужан амалэз кутыны малпазы ке, мон малпасько, ми быгатомы визь-кенеш сётыны», - пусйиз Ижкарысь Суредан устолыкъя удмурт элькун музейлэн кивалтӥсез.  Тегъёс: Лулчеберет Туризм Ижкар Музей Удмуртия удмурткыл Удмуртиысьтуризм суредасьёс Суреданустолыкъямузей  